Hilda Smits met Ingrid Jonker-prys vir poësie 2017 bekroon | Protea Boekhuis
by Protea Boekhuis on Sep 13th, 2017 Tweet
Hilda Smits se debuutdigbundel, Die bome reusagtig soos ons was, is onlangs met die Ingrid Jonker-prys vir poësie bekroon.
Dié bundel is deur beoordelaars beskryf as “‘n boeiende debuut” wat die by die hoogs persoonlike betrek en wat tegelykertyd ook betekenis aan die universele belewenis gee. “Wat die digter hier vermag het, is enorm,” skryf ’n ander beoordelaar, soos berig deur Naomi Meyer vir LitNet.
Die prys word op 16 September by die Tuin van Digters in Wellington oorhandig. Simone Jonker, dogter van Ingrid Jonker, sal die prys oorhandig.
Die kinderjare van die digter word byna deurlopend gekontrasteer met haar nuwe lewe in die buiteland. Die herinneringe is skrynend eerlik en brose familiebande word sonder skroom ondersoek. Klein besonderhede kry reusegestalte in die herinneringe van haar kinderjare en staan skerp afgeteken teen die besef van nietigheid wanneer die ek-spreker in ander kontekste beland. Die belewenis van die grootstad Londen het soms ’n byna onwerklike en dromerige kwaliteit, asof die digteres sukkel om tot ’n vergelyk te kom met die verplaasde self.
Afstand, afsondering en verlange word egter teengewerk deur vlugtige kontak met ander mense, objekte en herinneringe. Die stad met sy glas en beton word byna ook ’n persoonlikheid en word soms direk aangespreek, maar dit is veral die waarneming van die gewone lewe in teenstelling met die bekende toeristiese gesig van die stad wat uitstaan, soms morbied, onverskillig en smerig, maar dikwels ook warm en verwelkomend.
Tags: Afrikaans, Awards, Die bome reusagtig soos ons was, Hilda Smits, News, Poetry, Protea, Protea Boekhuis, South Africa
« Al vyf van die gewilde Nederlandse Polleke-boeke is nou saam in een band in Afrikaans beskikbaar!